b'\n_START_ARTICLE_\nMitja Gaspari\n_START_SECTION_\n\xc5\xbdivljenjepis\n_START_PARAGRAPH_\nDiplomiral je na Ekonomski fakulteti Univerze v Ljubljani. Leta 1975 se je zaposlil v Narodni banki Slovenije, kjer je bil v osemdesetih direktor analitsko raziskovalnega centra, junija 1987 pa je postal namestnik guvernerja. Leta 1988 je postal namestnik guvernerja Narodne banke Jugoslavije. Leta 1989 je kon\xc4\x8dal magistrski \xc5\xa1tudij na Ekonomski fakulteti v Beogradu. V letih 1991 in 1992 je delal kot senior financial economist Svetovne banke v Washingtonu, junija 1992 pa je postal minister za finance v vladi Janeza Drnov\xc5\xa1ka._NEWLINE_Leta 2000 je bil na parlamentarnih volitvah kot neodvisni kandidat na listi LDS izvoljen v Dr\xc5\xbeavni zbor. Aprila 2001 je bil na predlog predsednika Republike Milana Ku\xc4\x8dana v dr\xc5\xbeavnem zboru izvoljen za Guvernerja Banke Slovenije. Kot guverner je bil tudi \xc4\x8dlan Sveta Evropske centralne banke in \xc4\x8dlan raz\xc5\xa1irjenega sveta Evropske centralne banke v Frankfurtu. V tem obdobju je Slovenija kot prva izmed novih \xc4\x8dlanic Evropske unije izpolnila pogoje za uvedbo evra in ga 1. januarja 2007 tudi uvedla. Kljub temu mu Dr\xc5\xbeavni zbor 2. februarja ni izglasoval \xc5\xa1e enega \xc5\xa1estletnega mandata._NEWLINE_17. julija se je odlo\xc4\x8dil kandidirati na predsedni\xc5\xa1kih volitvah 2007 kot neodvisni kandidat, podprla ga je tudi stranka LDS. V prvem krogu volitev je zasedel tretje mesto, takoj za Danilom T\xc3\xbcrkom (kon\xc4\x8dnim zmagovalcem volitev), in se tako ni uspel uvrstiti v drugi krog.'